EUROPA-KOMMISSIONEN Bruxelles, den 6.7.2020 COM(2020) 286 final RAPPORT FRA KOMMISSIONEN TIL RÅDET om gennemførelsen af den finansielle bistand til de oversøiske lande og territorier under 11. Europæiske Udviklingsfond i 2019













Indledning I OLT-associeringsafgørelsen fastlægges de retlige rammer for relationerne mellem de oversøiske lande og territorier (OLT), de medlemsstater, som de hører under, og Den Europæiske Union. I henhold til traktaten om Den Europæiske Unions funktionsmåde(TEUF) er formålet med OLT-associeringsafgørelsen at understøtte en bæredygtig udvikling af OLT'erne, og at fremme EU's værdier i resten af verden. Støtten til OLT'er ydes hovedsagelig gennem Den Europæiske Udviklingsfond (EUF), hvor der er afsat et beløb på 364,5 mio. EUR under 11. EUF for programmeringsperioden 2014-2020. I henhold til artikel 91 i associeringsafgørelsen belyser denne rapport, hvilke fremskridt der er gjort med gennemførelsen af ressourcer fra 11. EUF til OLT'er i 2019. Finansielle ressourcer under 11. EUF-OLT De ressourcer, der er stillet til rådighed for OLT'er under 11. EUF, er fordelt som følger, jf. bilag 2 til OLT-associeringsafgørelsen, for perioden 2014-2020: ·229,5 mio. EUR til de territoriale (bilaterale) tildelinger ·100 mio. EUR til regionalt samarbejde og samarbejde i alle OLT'er ·21,5 mio. EUR til finansiering af humanitær bistand og katastrofebistand ·5 mio. EUR til finansiering af rentegodtgørelser og teknisk bistand inden for rammerne af OLT-investeringsfaciliteten ·8,5 mio. EUR til undersøgelser og teknisk bistand. 16 OLT'er anses for at være berettiget til en territorial tildeling under 11. EUF, ud fra de kriterier der er fastsat i afgørelsen. Det bemærkes, at Grønland støttes direkte gennem EU's almindelige budget på basis af "Grønlandsafgørelsen".

De tre regionale programmer søger at fremme samarbejdet mellem OLT'er i samme region, som har fælles problemer og prioriteter. Ved de foranstaltninger, der finansieres under den regionale tildeling, ydes der støtte til udformning og gennemførelse af omfattende regionale programmer og projekter, som har til formål at løse disse problemer. Der tilskyndes til at inddrage andre finansieringskilder, herunder andre økonomiske EU-instrumenter, gennem samarbejde med lande i Afrika, Vestindien og Stillehavet (AVS-lande) og/eller tredjelande i nærområdet samt med regionerne i EU's yderste periferi. Ud over territoriale og regionale programmer vil det tematiske program, det eneste program for "alle OLT'er" under 11. EUF, fremme et bredt samarbejde mellem OLT'erne. Programmeringsprocessen for 11. EUF-OLT Fjerde del i OLT-associeringsafgørelsen fastlægger en programmeringsproces, som er specifik for OLT'erne. I modsætning til AVS-landene er programmeringen ikke baseret på nationale vejledende programmer, men er derimod en proces med ét trin, nemlig udarbejdelsen af et programmeringsdokument, der består af to dele: a) en strategi for EU's indsats (del A) og b) en handlingsplan (del B). Kommissionen træffer kun én formel afgørelse med henblik på at godkende hvert enkelt OLT-programmeringsdokument, og denne omfatter både de strategiske retningslinjer og den detaljerede programudformning. Budgetstøtte er den foretrukne metode til at gennemføre territoriale tildelinger i OLT'erne (indtil nu har 13 ud af 16 OLT'er modtaget støtte fra EUF). Dette er en positiv forandring fra de projektmetoder, der tidligere har været anvendt i flere OLT'er. Budgetstøtte er en effektiv metode til at håndtere tværgående, langsigtede og strukturelle udfordringer og til at opretholde en konstruktiv politisk dialog. OLT'erne har det primære ansvar for udarbejdelsen af programmeringsdokumenterne, herunder hvilke prioriteter deres strategier baseres på og sikringen af, at de fornødne lokale høringer finder sted. Der er på OLT'ernes anmodning stillet teknisk bistand til rådighed for at hjælpe dem i programmeringsprocessen i overensstemmelse med artikel 81 i associeringsafgørelsen. Situationen i 2019 a)Territorial gennemførelse af 11. EUF Takket være det fælles engagement fra alle berørte parter er der gjort fremskridt med programmeringen af 11. EUF i 2019 gennem forbedret koordinering og dialog. Med vedtagelse af programmeringsdokumenterne for Aruba og Bonaire i 2019 har 14 ud af 16 OLT'er med en EUF-tildeling nu afsluttet deres programmering . Hvad angår den egentlige økonomiske støtte blev 40,7 mio. EUR i løbet af 2019 udbetalt til OLT'er under 11. EUF (se bilag I). Programmeringsprocessen for Curaçao (16,95 mio. EUR) og Sint Maarten (7 mio. EUR) har fundet sted i løbet af 2019 og skal efter planen vedtages i 2020. Status for gennemførelsen i 2019: Vestindien:

·På uddannelsesområdet støttede budgetstøtteprogrammet for Anguilla godkendelsen af en bæredygtig økonomisk plan for området, færdiggørelsen af en national referenceramme for kvalifikationer samt oprettelsen af seks individuelle skoleudviklingsplaner (udbetaling af den tredje faste tranche (2,45 mio. EUR) og den første og anden variable tranche (0,75 +1,05 mio. EUR). I februar 2019 vedtog Aruba desuden sit programmeringsdokument (13,05 mio. EUR) for et uddannelsesprogram, som skal give flere tekniske færdigheder til innovativ, bæredygtig udvikling. Turks- og Caicosøerne fortsatte udrulningen af deres program, som skal styrke tilpasningen af de tekniske og erhvervsfaglige uddannelser til arbejdsmarkedets behov. ·Der skete også betydelige fremskridt i forhold til bæredygtig vækst gennem det løbende budgetstøtteprogram for Montserrat, med udbetaling af den anden faste tranche (2 mio. EUR) og første variable tranche (2 mio. EUR). Dette budgetstøtteprogram skaber udvikling inden for eksempelvis vedvarende energi og turisme. ·Den nye ungdomsbudgetstøtte til Bonaire blev lanceret efter vedtagelsen af det 11. EUF-programmeringsdokument (3,95 mio. EUR). Det vil bidrage til en sundere, mere arbejdsdygtig ungdom med en forbedret levestandard.

·For at øge deres modstandsdygtighed blev der på de Britiske Jomfruøer tildelt 2 mio. EUR under B-rammen i katastrofebistand som følge af orkanerne, der ramte de vestindiske OLT'er i 2017. Stillehavsområdet: ·Hvad angår bæredygtig turisme gjorde Fransk Polynesien fremskridt i sin sektorpolitik og fortsatte gennemførelsen af landets bæredygtige turismestrategi, hvilket førte til udbetalingen af anden faste tranche (7,4 mio. EUR). Pitcairn fortsatte ligeledes udrulningen af sin strategiske udviklingsplan ved at markedsføre turisme og fik dermed glæde af den første faste tranche på 1 mio. EUR. En ny sejlrute blev lanceret, og antallet af passagerer steg betragteligt. ·På beskæftigelsesområdet fortsatte Ny Kaledonien sin indsats med at udbrede adgangen til uddannelsesprogrammer og øge landets beskæftigelses- og uddannelsesrater. De planlagte 2018-trancher (anden faste tranche på 4 mio. EUR + første variable tranche på 2 mio. EUR) blev udbetalt i starten af 2019. Desuden blev den tredje faste tranche (5 mio. EUR) og den anden variable tranche (3 mio. EUR) udbetalt ved udgangen af 2019. ·Inden for digital udvikling fortsatte Wallis og Futuna med at gøre fremskridt i gennemførelsen af den digitale strategi og i udbredelsen af tjenester forbundet til Tui-Samoas bredbåndskabel , som giver højhastighedsinternet. Andre OLT'er: ·Falklandsøerne nyder godt af et konnektivitetsprogram under 11. EUF. Der blev i 2019 gjort tilfredsstillende fremskridt med gennemførelsen af deres nationale infrastrukturplan og en forbedring af flyflåden. Både den anden faste tranche (1 mio. EUR) og den første variable tranche (0,75 mio. EUR) blev udbetalt. St. Helena, der også er tilknyttet konnektivitetsprogrammet under 11. EUF, gjorde betydelige fremskridt i gennemførslen af den digitale strategi i 2019.

·Hvad angår turisme blev budgetstøtteprogrammet i Saint-Pierre og Miquelon afsluttet i 2019, med udbetalingen af fjerde faste tranche (3,25 mio. EUR) og hele den anden variable tranche (3,25 mio. EUR). Fremskridtene inden for turisme og maritim transport var synlige, som eksempelvis langt flere indkvarteringsmuligheder og styrkelsen af ruten mellem Saint-Pierre, Miquelon og Terre Neuve, Canada.

Generelt og gennem hele året har budgetstøtteprogrammerne ført til regelmæssig politisk dialog med partner-OLT'erne om den makroøkonomiske situation, den offentlige finansforvaltning og de forskellige sektorpolitikker. I 2019 blev der mobiliseret teknisk bistand for at hjælpe de territoriale og regionale anvisningsberettigede i programmeringsprocessen. Ved udgangen af 2019 blev der udbetalt midler til teknisk bistand eller undersøgelser med henblik på at fastlægge OLT'ernes programmering, sektorspecifikke strategier eller fastslå, om OLT'erne var berettigede til budgetstøtte, for et samlet beløb på 1 592 672,72 EUR i henhold til faciliteten for teknisk samarbejde II og III under 11. EUF. b)Regionalt samarbejde under 11. EUF I 2019 blev der gjort store fremskridt i 11. EUF's regionale OLT-programmer: ·I Stillehavsområdet støtter det regionale program "PROTEGE" (Projet régional océanien des territoires pour la gestion durable des écosystèmes, 36 mio. EUR) bæredygtig og modstandsdygtig udvikling i regionen ved at beskytte biodiversitet og vedvarende naturressourcer. Det bygger videre på det regionale program for 10. EUF "INTEGRE" (Initiative des territoires pour la gestion régionale de l'environnement, 12 mio. EUR), som fokuserede på integreret kystzoneforvaltning og et styrket regionalt samarbejde om bæredygtig udvikling. Den første udbetaling (6,8 mio. EUR) fandt sted i december 2018. I 2019 blev der foretaget ansættelser, fire arbejdsområder blev prioriteret (landbrug, fiskeri, vand og invasive arter), og det første styringsudvalgsmøde fandt sted i juli 2019.

·I Vestindien vil det regionale program "Resembid" (Resilience, Sustainable Energy and Marine Biodiversity Regional Programme, 40 mio. EUR) styrke den miljømæssigt bæredygtige økonomiske udvikling ved at fokusere på modstandsdygtighed, bæredygtig energi og marin biodiversitet. Målet er at opgradere den forældede infrastruktur og øge dens energieffektivitet, forbedre beskyttelsen og en bæredygtig forvaltning af marin biodiversitet samt øge modstandsdygtigheden over for ekstreme, tilbagevendende naturfænomener. Der blev udbetalt 3,62 mio. EUR i 2019. ·Det regionale program for det Indiske Ocean (Programme Régional d'appui dans le secteur de l'observation, de la gestion et de la préservation des écosystèmes terrestres et marins, 4 mio. EUR) har til formål at forbedre overvågningen og observationen af terrestriske og marine økosystemer i De Franske Besiddelser i Det Sydlige Indiske Ocean og Antarktis, genoprette økosystemer og styrke mekanismerne til forebyggelse af virkninger. Uddelegeringsaftalen med Agence Française de Développement blev undertegnet i juli 2019, og 1,4 mio. EUR er blevet udbetalt.

·Hvad angår 11. EUF's temaprogram for alle OLT'er (17,8 mio. EUR) blev programmeringsdokumentet vedtaget i marts 2019. Programmet fokuserer på bæredygtig anvendelse af naturressourcer og har bæredygtig energi og klimaforandringer — herunder katastroferisikobegrænsning — som underprogrammer. Der er planer om at undertegne en kontrakt med det valgte gennemførelsesagentur i 2020. Endelig skal det nævnes, at EU i 2019 støttede Associeringen mellem de oversøiske lande og territorier (OCTA) med et driftstilskud (550 000 EUR). Dette forbedrede Associeringens mulighed for at opfylde sit mandat, især koordinering af OLT-partnerne med henblik på at fremme dialogen med EU, fremme partnerskabet og støtte medlemmernes kollektive arbejde på en række områder af fælles interesse inden for rammerne af associeringen mellem EU og OLT. c)Institutionel dialog Tre former for dialog er fastsat af associeringsaftalen: OLT-EU-forummet

Det 17. OLT-EU-forum fandt sted i marts 2019 i Fransk Polynesien, med højtstående repræsentanter fra OLT'erne og medlemsstaterne og med EU-kommissæren med ansvar for internationalt samarbejde og udvikling, Neven Mimica, som formand for forummet. I konklusionerne fra det 17. OLT-EU-forum anerkender EU, OLT'erne og de medlemsstater, som de hører under, at 2019 var et afgørende år for de fremtidige OLT-EU-forbindelser, med forhandlinger af den nye associeringsaftale, EU's flerårige finansielle ramme for 2021-2027, Brexit-forhandlingerne og rammerne efter Cotonou-aftalen. Samtidig med forummet blev der på politisk niveau afholdt trilaterale møder (1. marts 2019) med repræsentanter for de medlemsstater, som OLT'erne hører under (med deltagelse af den franske minister for oversøiske territorier), OLT'ernes delegationsledere og kommissæren, hvilket gav god mulighed for at diskutere OLT-EU-samarbejdet efter 2020. Der blev også afholdt en teknisk workshop om "Bæredygtig udvikling gennem regionalt samarbejde". Det gav god lejlighed til at debattere, hvilken rolle OLT'erne vil kunne spille i forhold til at styrke det regionale samarbejde i deres nærområder. Trilaterale samråd (trepartsmøder) Tre trepartsmøder med Kommissionen (formand), OLT-repræsentanter og de medlemsstater, de hører under, blev afholdt i Bruxelles i 2019 (april, juli, oktober), hvilket gav mulighed for at gå i dialog, udveksle relevant information, reflektere over prioriterede emner af fælles interesse og overvåge fremskridtene med at gennemføre associeringsafgørelsen. Partnerskabsarbejdsgrupper En partnerskabsarbejdsgruppe for miljø, klimaforandringer og bæredygtig energi fandt sted i juli 2019, navnlig med henblik på at udveksle erfaringer om forskelligartede aspekter af EU's politikker og initiativer i forbindelse med Oceans-, Best- og LIFE-programmet. Ud over den institutionelle ramme og dialoginstanserne blev der, i 2019, organiseret tre OCTA-begivenheder med støtte fra Kommissionen. I oktober blev der afholdt en konference i Bruxelles kaldet "From the Poles to the Tropics, OCT's Blue Landscape", hvilket resulterede i undertegnelsen af en "OCT Declaration on Ocean", som understregede forpligtelsen til at bevare verdens oceaner og stimulere deres sociale og økonomiske værdi. En workshop om bæredygtig energi blev afholdt i december 2019. Den gav lejlighed til debat om dette emne af fælles interesse mellem energitekniske eksperter fra OLT'erne og Kommissionen. OLT'erne fremlagde de opnåede fremskridt i gennemførelsen af deres energikøreplan, som blev undertegnet i 2015. Endelig organiserede OCTA en workshop om EU-programmer i december 2019 for at dele oplysninger om EU's programmer og finansieringsmuligheder for OLT'er. d)Den Europæiske Investeringsbank Associeringsaftalen yder økonomisk bistand til OLT'er gennem økonomiske mekanismer styret af den Europæiske Investeringsbank (EIB) i perioden 2014-2020 under den 3. finansprotokol: OLT-investeringsfaciliteten (nuværende udbetaling: 48,5 mio. EUR), finansiering af rentegodtgørelser og teknisk bistand (5 mio. EUR) og EIB's egne indtægter (op til 100 mio. EUR).